
Σφαιρικά κάτοπτρα,
επίπεδοι φόνοι

στο Σπίτι της Κύπρου

Tην Τρίτη 1η Νοεμβρίου 2016, στις 20.00, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του νέου αστυνομικού, ιστορικού και μαθηματικού μυθιστορήματος του Τεύκρου Μιχαηλίδη, με τίτλο Σφαιρικά κάτοπτρα, επίπεδοι φόνοι, που κυκλοφορεί από τις εκδόσεις Πόλις.
Για το βιβλίο θα μιλήσουν, η συγγραφέας, τ. Πρόεδρος της Ελληνικής Λέσχης Συγγραφέων Αστυνομικής Λογοτεχνίας (Ε.Λ.Σ.Α.Λ.) κ. Τιτίνα Δανέλλη,  η κριτικός λογοτεχνίας, Αναπληρώτρια Καθηγήτρια Τμήματος Γαλλικής Γλώσσας και Φιλολογίας του Αριστοτελείου Πανεπιστημίου Θεσσαλονίκης κ. Τιτίκα Δημητρούλια και ο συγγραφέας, εκδότης κ. Ευριπίδης Κλεόπας. Αποσπάσματα από το βιβλίο θα διαβάσει ο αφηγητής, συγγραφέας, μεταφραστής  κ. Ανδρέας Μιχαηλίδης
Η υπόθεση του βιβλίου διαδραματίζεται σε δύο χρονικές περιόδους:
Άνοιξη του 1191. Σ' ένα επιταγμένο αρχοντικό της Λεμεσού ο νεόνυμφος βασιλιάς Ριχάρδος, που τον είπαν και Λεοντόκαρδο, απολαμβάνει τους καρπούς από την πρόσφατη κατάκτηση της Κύπρου. Γύρω του όμως μαίνεται ένας άλλος, αθέατος πόλεμος. Μηχανορραφίες, δολοπλοκίες, συμμαχίες που συνάπτονται και διαλύονται στη στιγμή και, ως επιστέγασμα, μια δολοφονία. Θύμα η σατανική Λωρ, έμπιστη της βασιλομήτορος Ελεονώρας και συγχρόνως παλλακίδα του γιου της. Βασικός ύποπτος η δόνα Εστεφάνα, παλιά μαθήτρια του Αβερρόη και γιάτρισσα της νιόπαντρης βασίλισσας Βερεγγάριας.
Μέσα της δεκαετίας του 1950. Μια εγγλέζα βυζαντινολόγος, ένας γάλλος παλαιογράφος κι ένας νεαρός έλληνας μαθηματικός καλούνται επειγόντως στην Κύπρο, όπου μαίνεται ο αντιαποικιακός αγώνας, για να αξιολογήσουν ένα χειρόγραφο που χρονολογείται από την περίοδο της Τρίτης Σταυροφορίας. Μέσα στο κείμενο υπάρχουν αναφορές σ' ένα δύσκολο μαθηματικό πρόβλημα που παρέμενε άλυτο από την εποχή του Πτολεμαίου, αλλά και σ' έναν μυστηριώδη φόνο. Τα πράγματα περιπλέκονται όταν οι τρεις εμπειρογνώμονες γίνονται μάρτυρες, οκτακόσια χρόνια αργότερα, ενός ακόμη φόνου...
Μέσα από την αφήγηση της γοητευτικής δόνας Εστεφάνα, το βιβλίο μάς ταξιδεύει στην Κύπρο των Σταυροφόρων, μας ξεναγεί στις μεσαιωνικές ιατρικές συνταγές και μελετά μαζί μας σπάνια αραβικά χειρόγραφα που περιέχουν λύσεις σε δύσκολα μαθηματικά προβλήματα. Κι ύστερα, μερικούς αιώνες αργότερα, με καινούργια συντροφιά, μας οδηγεί ξανά στον ίδιο χώρο για ν' αντιμετωπίσουμε ένα νέο μυστήριο, του οποίου η λύση κρύβεται στο ίδιο παλιό χειρόγραφο. Φτάνει να μπορέσουμε να το διαβάσουμε σωστά...

25 Οκτωβρίου 2016
_______________________________________________
O Τεύκρος Μιχαηλίδης γεννήθηκε το 1954 στην Αθήνα. Είναι διδάκτωρ των Μαθηματικών του Πανεπιστημίου Pierre et Marie Curie. Από το 1981, διδάσκει μαθηματικά στη Μέση Εκπαίδευση. Από τις εκδόσεις Πόλις κυκλοφορούν τα μυθιστορήματά του Πυθαγόρεια εγκλήματα (έχει μεταφραστεί σε 6 γλώσσες – ιταλικά, ισπανικά, αγγλικά, κορεάτικα, κινέζικα, γαλλικά), Αχμές, ο γιος του φεγγαριού (Κρατικό Βραβείο Μυθιστορήματος της Κυπριακής Δημοκρατίας), Τα τέσσερα χρώματα του καλοκαιριού, Ο μέτοικος και η συμμετρία, η συλλογή διηγημάτων του Εγκλήματα δημοσιονομικής προσαρμογής, καθώς και το βιβλίο του Μαθηματικά επίκαιρα – Συνειρμοί διαβάζοντας την εφημερίδα. Το 2014 κυκλοφόρησε επίσης το βιβλίο του Μιλώντας στην Άννα για τα μαθηματικά, από τις εκδόσεις Πατάκη. Συμμετείχε με διηγήματά του στους συλλογικούς τόμους Ελληνικά εγκλήματα 2, 3 και 4 των εκδόσεων Καστανιώτη, Είσοδος Κινδύνου των εκδόσεων Μεταίχμιο, καθώς και στη σειρά Κλέφτες και αστυνόμοι του ραδιοσταθμού «902 Αριστερά στα FM». Έχει δημοσιεύσει άρθρα και μελέτες σχετικά με τη διδακτική των μαθηματικών, την εισαγωγή της πληροφορικής στην εκπαίδευση και τη χρήση της αφήγησης και της ιστορίας στη διδασκαλία των μαθηματικών. Έχει κατά καιρούς συνεργαστεί με τις εφημερίδες Τα Νέα, Ελευθεροτυπία, Ελεύθερος Τύπος και Καθημερινή. Έχει μεταφράσει από τα αγγλικά και τα γαλλικά 28 βιβλία, λογοτεχνικά και επιστημονικά, σχετικά με τα μαθηματικά και την ιστορία των επιστημών. Το 2006 η γαλλική κυβέρνηση του απένειμε τον τίτλο τού Chevalier dans l'Ordre des Palmes Académiques. Είναι ιδρυτικό μέλος της ομάδας Θαλής+Φίλοι και της Ελληνικής Λέσχης Συγγραφέων Αστυνομικής Λογοτεχνίας.

